חוק המרכז למורשת מלחמת ששת הימים, שחרור ירושלים ואיחודה, בגבעת התחמושת, התשע"ז-2017 
הצעת חוק ממשלתית, הכנסת ה-20
פורסם: ספר החוקים, חוברת 2639, עמ' 958, 2017-05-22T00:00:00+03:00
החוק מעגן את הקמתו של מרכז למורשת מלחמת ששת הימים, שחרור ירושלים ואיחודה בגבעת התחמושת. המרכז יחליף את העמותה המפעילה היום את אתר ההנצחה בגבעת התחמושת ויפעל כתאגיד סטטוטורי. המרכז יהיה אמון על טיפוח והנחלה של מורשת הקרב והלוחמים במלחמת ששת הימים, שחרור ירושלים ואיחודה וכן על הנצחת זכר הנופלים במערכה.
לשם הגשמת מטרותיו, יפעיל המרכז מכון, מוזאון וארכיון. כמו כן, המרכז יפתח ויפעיל את אתר ההנצחה, וכן יערוך, בין השאר, פעילויות, כנסים ואירועים אחרים לציבור, באופן סדיר. עוד קובע החוק כי המרכז יעמיד את אתר ההנצחה לשם עריכת הטקס הממלכתי המרכזי לציון יום ירושלים, וכן יהיה רשאי לסייע בעריכת הטקס.
החוק קובע הוראות בדבר מוסדות המרכז ובהם מועצת המרכז וחבריה, ועדות המשנה, ועדת הביקורת, המנהל הכללי של המרכז, הוראות בדבר אופן מינויים ופעולתם וכן הוראות בדבר עובדי המרכז ותקציבו. מימון פעולותיו של המרכז יהיה מתקציב המדינה והוא יהיה רשאי לקבל גם תרומות, עיזבונות ומענקים.